Fay Wildhagen gikk til psykolog: – Forbandt det veldig med svakhet
Artisten ville bare være hun som var morsom å henge med – men så seg nødt til å oppsøke hjelp for å konfrontere redsel og bli i stand til å være i et forhold. «When I was eight I wanted to escape», heter det i innledningen på sangen «Wet Pants». Ifølge Fay Wildhagen (30) kanskje den mest brutale låten på hennes nye plate, «Let’s Keep It In The Family». Det er artistens første album på fem og et halvt år. Og det er grunner til at det har tatt tid, forklarer hun. – Når jeg skal lage musikk, er det essensielt for meg at det kommer fra et ekte sted. At det handler om sannhet, sier Wildhagen til VG. – Hvis man ikke går dit det brenner, ikke er ærlig med seg selv, så føler jeg ikke at det er vits i å lage musikk i det hele tatt. Som man kunne se i «71 grader nord» er Wildhagen et friluftsmenneske. Og det var ifølge henne under en skogtur hun fikk en slags åpenbaring: – Jeg tenkte sånn, søren også, man kan jo ikke legge ting bak seg! Kanskje jeg ikke er min egen person, kanskje jeg ikke kan heve meg over min fortid? Jeg ble litt nysgjerrig da, på hvorfor jeg fungerer som jeg gjør. VG har fått bekreftet at Wildhagen gikk i terapi. Hun forteller at det startet eplekjekt. – Jeg kom inn og var litt høy på pæren, litt sånn – «jeg har full oversikt over meg selv, jeg er bare nysgjerrig, jeg». Og så begynte hun psykologen å grave i fortiden min, vi besøkte rom jeg ikke har besøkt før, åpnet dører jeg kanskje har neglisjert, ikke hatt lyst til å åpne. Wildhagen forteller at det dreier seg om uro og turbulens i oppveksten på Hovseter i Oslo, men ønsker ikke å peke på enkeltepisoder. – Jeg tror det aldri har vært farlig, men jeg var mye redd som barn. Når man drar ting opp fra mørket og opp i lyset, så blir det også litt mindre skummelt og mindre slemt. Lenge var det slik at hun ikke skulle la sin historie påvirke henne, sier hun.  – Jeg skulle bare være morsom å henge med, aldri være en byrde for noen. Jeg hadde ikke lyst til å være en som trengte hjelp. Jeg tror jeg forbandt det veldig med svakhet. Det har jeg skjønt at det ikke er – å akseptere sin egen sårbarhet, det gjør jo at man blir en helere og tryggere og kulere person. 30-åringen understreker at hun alltid har vært i stand til å kose seg. – Fordi jeg har vært så god til å legge lokk på ting og gå videre. Jeg oppdaget det først da jeg var i nære voksne relasjoner. At jeg kom til kort, på en måte. At de ville tettere på meg enn jeg hadde vært med meg selv. Og at det skapte et ubehag. Å konfrontere dette ga Wildhagen en annen åpenbaring, sier hun: – Jeg skjønte at hvis jeg noen gang skal være sammen med noen og leve et samliv, så er dette noe jeg må gå igjennom. Det sa jeg til min psykolog også. At jeg har lyst til å ta tak i dette, for hvis ikke tror jeg ikke jeg kan leve med noen andre. Og det har jeg veldig lyst til. Nå føler jeg meg klar for det. Wildhagen var i et par år også kjent som samboer med NRK-profil Silje Nordnes, for tiden best kjent som «Maskorama»-programleder. Artisten sier at problemstillingen beskrevet ovenfor her var noe hun ikke var klar over da hun var kjæreste med ni år eldre Nordnes. – Ikke i det hele tatt. Da var jeg på et annet sted i livet hvor jeg ikke kjente meg selv slik jeg kjenner meg nå. Så det var ikke noe jeg skjulte. Det var mer noe jeg ikke forsto – men som vi har snakket om i ettertid. Etter et år i terapi rundet Wildhagen av sist høst, forteller hun. – Jeg spurte henne, burde jeg gå hit mer? Så sa hun, herregud, det var «all good». Det var hyggelig. Jeg ble liksom stemplet ut med smil, ler hun. «Let’s Keep It In The Family» handler ifølge Wildhagen mye om identitet, det å føle seg annerledes som barn.  – Platen handler om sorg og tap og savn og lengsel, det å finne sin plass og høre til, sier hun. – Om at man har overvunnet og kommet seg ut av noe.
Artist Fay Wildhagen (30) gir ut albumet «Let's Keep It In The Family», over fem år siden forrige soloplate. I terapi konfronterte hun uro og turbulens fra oppveksten, noe som har påvirket musikken hennes. Albumet handler om identitet, sorg, tap, savn og lengsel, og å overvinne utfordringer. Wildhagen tror å akseptere sin egen sårbarhet har gjort henne til en tryggere og kulere person.